SMERNICA KOMISIE 2004/93/ES
z 21. septembra 2004,
ktorou sa mení a dopĺňa smernica Rady 76/768/EHS na účely prispôsobenia jej príloh II a III technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHS z 27. júla 1976 o aproximácii práva členských štátov vzťahujúceho sa na kozmetické výrobky (1), najmä na jej článok 4b a článok 8 odsek 2,
po porade s Vedeckým výborom pre kozmetické výrobky a nepotravinárske výrobky určené pre spotrebiteľov (VVKVNPV),
keďže:
(1)
Smernica 76/768/EHS, zmenená a doplnená smernicou Európskeho parlamentu a Rady 2003/15/ES (2), zakazuje v kozmetických výrobkoch používať látky klasifikované ako karcinogénne, mutagénne alebo toxické pre rozmnožovanie (KMT), látky kategórie 1, 2 a 3 podľa prílohy I k smernici Rady 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (3), ale povoľuje používať látky klasifikované v kategórii 3 podľa smernice 67/548/EHS na základe posúdenia a schválenia VVKVNPV; smernica 76/768/EHS požaduje, aby Komisia na tento účel prijala potrebné opatrenia.
(2)
Pretože niektoré látky klasifikované ako KMT látky kategórie 1 a 2 podľa prílohy I k smernici 67/548/EHS ešte nie sú uvedené v prílohe II k smernici 76/768/EHS, treba ich začleniť do tejto prílohy. Látky klasifikované ako KMT látky kategórie 3 podľa prílohy I k smernici 67/548/EHS by sa mali tiež začleniť do prílohy II k smernici 76/768/EHS s výnimkou látok, ktoré VVKVNPV posúdil a zistil, že sú prípustné pre použitie v kozmetických výrobkoch.
(3)
Látky klasifikované ako KMT látky kategórie 1 a 2 uvedené v prílohe III, časť 1 k smernici 76/768/EHS treba vypustiť.
(4)
V súlade s tým treba smernicu 76/768/EHS zmeniť a doplniť.
(5)
Opatrenia uvedené v tejto smernici sú v súlade so stanoviskom Stáleho výboru pre kozmetické výrobky,
PRIJALA TÚTO SMERNICU:
Článok 1
Príloha II a príloha III, časť 1 k smernici 76/768/EHS sa menia a dopĺňajú v súlade s textom uvedeným v prílohe k tejto smernici.
Článok 2
1. Členské štáty prijmú všetky potrebné opatrenia, aby zabezpečili, že po 3 mesiacoch od dátumu nadobudnutia účinnosti vnútroštátnych ustanovení predpovedaných v článku 3 odsek 1 kozmetické výrobky, ktoré nebudú v súlade s touto smernicou, výrobcovia zo spoločnosti ani dovozcovia etablovaní v rámci spoločenstva nebudú dodávať na trh.
2. Členské štáty prijmú všetky potrebné opatrenia, aby zabezpečili, že výrobky uvedené v odseku 1 sa nebudú predávať ani poskytovať konečnému spotrebiteľovi po 6 mesiacoch odo dňa nadobudnutia účinnosti ustanovení vnútroštátnych právnych predpisov predpovedaných v článku 3 odsek 1.
Článok 3
1. Členské štáty zabezpečia, aby zákony, iné právne predpisy a správne opatrenia potrebné na dosiahnutie súladu s touto smernicou nadobudli účinnosť najneskôr do 1. októbra 2004. Členské štáty bezodkladne oznámia Komisii znenie týchto ustanovení a korelačnú tabuľku medzi takýmito ustanoveniami a touto smernicou.
Členské štáty pri úradnom uverejnení alebo priamo v prijatých ustanoveniach uvedú odkaz na túto smernicu. Podrobnosti o spôsobe odkazu upravia členské štáty.
2. Členské štáty oznámia Komisii text hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 21. septembra 2004